CELEX: 32021D1774
Language: el
Date: 2021-10-05 00:00:00
Title: Εκτελεστική απόφαση (ΕΕ) 2021/1774 του Συμβουλίου της 5ης Οκτωβρίου 2021 για την τροποποίηση της εκτελεστικής απόφασης (ΕΕ) 2018/1493 με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

11.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 360/108
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1774 ΤΟΥ ΣΥΜΒΟΥΛΙΟΥ
         της 5ης Οκτωβρίου 2021
         για την τροποποίηση της εκτελεστικής απόφασης (ΕΕ) 2018/1493 με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1 πρώτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Βάσει της εκτελεστικής απόφασης (ΕΕ) 2018/1493 του Συμβουλίου (2), επετράπη στην Ουγγαρία να εφαρμόσει, έως την 31η Δεκεμβρίου 2021, ειδικό μέτρο το οποίο, αφενός, περιόριζε σε 50 % το δικαίωμα έκπτωσης του φόρου προστιθέμενης αξίας («ΦΠΑ») επί δαπανών που αφορούν τα επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς, κατά παρέκκλιση από τα άρθρα 168 και 168α της οδηγίας 2006/112/ΕΚ και, αφετέρου, δεν εξομοίωνε με παροχή υπηρεσιών εξ επαχθούς αιτίας τη μη επαγγελματική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης προσώπου υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της εν λόγω εκτελεστικής απόφασης, κατά παρέκκλιση από το άρθρο 26 παράγραφος 1 στοιχείο α) της εν λόγω οδηγίας («ειδικό μέτρο»).
                  
               
                     (2)
                  
                  
                     Με επιστολή που πρωτοκολλήθηκε στην Επιτροπή στις 25 Φεβρουαρίου 2021, η Ουγγαρία ζήτησε την άδεια να συνεχίσει να εφαρμόζει το ειδικό μέτρο («αίτημα παράτασης»).
                  
               
                     (3)
                  
                  
                     Δυνάμει του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή διαβίβασε το αίτημα παράτασης στα άλλα κράτη μέλη, με επιστολές της 7ης Απριλίου 2021. Με επιστολή της 8ης Απριλίου 2021, η Επιτροπή κοινοποίησε στην Ουγγαρία ότι είχε στη διάθεσή της όλες τις απαραίτητες πληροφορίες για την εξέταση του αιτήματος παράτασης.
                  
               
                     (4)
                  
                  
                     Η Ουγγαρία υπέβαλε επίσης, μαζί με το αίτημα παράτασης, έκθεση, δυνάμει του άρθρου 5 της εκτελεστικής απόφασης (ΕΕ) 2018/1493, η οποία περιλάμβανε επανεξέταση του καθορισμένου ποσού για την έκπτωση του ΦΠΑ. Με βάση τα διαθέσιμα επί του παρόντος στοιχεία, ήτοι την εμπειρία από τον φορολογικό έλεγχο και τις στατιστικές ιδιωτικής χρήσης των επιβατικών αυτοκινήτων, η Ουγγαρία επιβεβαιώνει, στο αίτημα παράτασης, ότι το όριο του 50 % εξακολουθεί να είναι δικαιολογημένο και ενδεδειγμένο. Επιπλέον, με την απλούστευση της διαδικασίας είσπραξης ΦΠΑ, το ειδικό μέτρο ήταν αποτελεσματικό για τη μείωση του διοικητικού φόρτου για τους φορολογούμενους και τις φορολογικές αρχές. Συγχρόνως, προλαμβάνει ορισμένες μορφές φοροδιαφυγής που οφείλεται στην τήρηση ανακριβών λογιστικών στοιχείων. Συνεπώς, θα πρέπει να επιτραπεί στην Ουγγαρία να συνεχίσει να εφαρμόζει το ειδικό μέτρο.
                  
               
                     (5)
                  
                  
                     Η παράταση του ειδικού μέτρου θα πρέπει να περιοριστεί χρονικά ώστε να καταστεί δυνατή η αξιολόγηση της αποτελεσματικότητάς του και της καταλληλότητας του ποσοστού. Θα πρέπει, συνεπώς, να επιτραπεί στην Ουγγαρία να συνεχίσει να εφαρμόζει το ειδικό μέτρο για περιορισμένο χρονικό διάστημα, έως την 31η Δεκεμβρίου 2024.
                  
               
                     (6)
                  
                  
                     Εάν η Ουγγαρία θεωρεί ότι είναι αναγκαία η παράταση της άδειας πέραν του 2024, θα πρέπει να υποβάλει στην Επιτροπή έκθεση η οποία θα περιλαμβάνει επανεξέταση του ορίου του εφαρμοζόμενου ποσοστού, συνοδευόμενη από την αίτηση παράτασης, το αργότερο έως την 31η Μαρτίου 2024.
                  
               
                     (7)
                  
                  
                     Το ειδικό μέτρο θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
                  
               
                     (8)
                  
                  
                     Επομένως, η εκτελεστική απόφαση (ΕΕ) 2018/1493 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 5 της εκτελεστικής απόφασης (ΕΕ) 2018/1493 αντικαθίσταται από το ακόλουθο κείμενο:
            
               
                  «Άρθρο 5
                  Η παρούσα απόφαση εφαρμόζεται από την 1η Ιανουαρίου 2019 έως την 31η Δεκεμβρίου 2024.
                  Κάθε αίτηση για παράταση της άδειας που προβλέπεται στην παρούσα απόφαση υποβάλλεται στην Επιτροπή έως την 31η Μαρτίου 2024 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.».
               
            
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
         
         
            Άρθρο 3
            Η παρούσα απόφαση απευθύνεται στην Ουγγαρία.
         
         
            Λουξεμβούργο, 5 Οκτωβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. ŠIRCELJ
            
         
         
            (1)  ΕΕ L 347 της 11.12.2006, σ. 1.
         
            (2)  Εκτελεστική απόφαση (ΕΕ) 2018/1493 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εφαρμόσει ειδικό μέτρο παρέκκλισης από τις διατάξεις του άρθρου 26 παράγραφος 1 στοιχείο α), του άρθρου 168 και του άρθρου 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας, ΕΕ L 252 της 8.10.2018, σ. 44.